TALLINN, 30 juuni — Sputnik. Asja uurimisega tegelev Soome keskkriminaalpolitsei peab juhtumit harukordseks ja esimeseks selletaoliseks, vahendab uudisteportaal Eestinen viitega Yle-le.
Jäätmeid veeti veoautoga, mis sõitis üle lahe laevadel. Suurem osa jäätmetest oli ehituspraht, aga oli ka kodumajapidamise jäätmeid. Jäätmed olid pärit Helsingi ja selle ümbruse ettevõtetest. Jäätmeid Eestisse vedanud ettevõte pakub klientidele ehitus- ja lammutusjäätmete äravedu ehitustelt.
Kahtlustuse kohaselt maksis ettevõte üle 27 000 euro eestlasest mehele, kes vedas jäätmed veoautoga Soomest Eestisse. Mees vedas Soome täiesti seaduslikult puidutooteid, aga jäätmete veoks tal luba puudus. Asi tuli ilmsiks, kui eestlane jäi Eesti tollis prügilaadungiga 2015. aasta novembris vahele.
Enne vahelejäämist oli mees käinud üle lahe 45 korda. Kokku veeti üle 183,9 tonni jäätmeid. Täpne number on teada, kuna autod peavad enne laevale minekut üle kaalu sõitma.
Mees sai tänavu veebruaris Eestis 1 aasta ja 7 kuu pikkuse tingimisi vanglakaristuse. Meest aidanud teisele eestlasele määrati 4500 euro suurune trahv.
Soome ettevõtte süüasja pole veel kohtus arutatud.
Ehitusjäätmed
Ehitusjäätmed on jäätmed, mis tekivad ehitamisel, remontimisel või lammutamisel. Ehitusjäätmed ei ole suurjäätmed, seisab Prügihundi kampaania kodulehel.
Tallinnas tuleb ehitusjäätmete käitlemise küsimused lahendada juba ehitise projekteerimise etapis. Kui ehitamise käigus tekib ehitusjäätmeid üle 10 m3, tuleb ehitise kasutusloa taotlemise dokumentidele lisada Tallinna Keskkonnaametis kinnitatud õiend ehitusjäätmete nõuetekohase käitlemise kohta.
Ehitusjäätmeid võtavad tasu eest vastu ATI Grupp OÜ, Ragn-Sells, Eesti Keskkonnateenused AS (endine Veolia), Tallinna Jäätmete Taaskasutuskeskus, jäätmejaamad.
Jäätmejaamades saab tasuta üle anda sorditud betooni, telliseid ja immutamata puitu. Teisi ja sortimata ehitusjäätmeid võetakse vastu hinnakirja alusel.
Ehitusjäätmetest pikemalt Tallinna jäätmehoolduseeskirjas § 38-41.